डेन्व्हर आंतरराष्ट्रीय विमानतळ

डेन्व्हर आंतरराष्ट्रीय विमानतळ  अमेरिकेच्या डेन्व्हर शहरात आहे. हा अमेरिकेतील सर्वाधिक वर्दळीच्या २० विमानतळांपैकी एक आहे. ५३ चौरसमैल क्षेत्रफळ असलेला हा विमानतळ अमेरिकेतील सगळ्यात मोठा तर किंग फह्द आंतरराष्ट्रीय विमानतळ आणि माँत्रियाल-मिराबेल आंतरराष्ट्रीय विमानतळामागोमाग जगातील तिसऱ्या क्रमांकाचा सगळ्यात मोठा विमानतळ आहे. येथील १६R/३४L ही धावपट्टी अमेरिकेतील सगळ्यात जास्त लांबीची धावपट्टी आहे.

डेन्व्हर आंतरराष्ट्रीय विमानतळ येथे फ्रंटियर एरलाइन्स आणि ग्रेट लेक्स एरलाइन्स या विमानकंपन्यांचे मुख्य तळ आहेत तर हा युनायटेड एरलाइन्सचा चौथ्या क्रमांकाचा तळ आहे. ही विमानतळ साउथवेस्ट एरलाइन्सच्या वाहतूककेन्द्रबिंदूपैकी एक असून येथून साउथवेस्ट एरलाइन्स ४०पेक्षा जास्त शहरांना सेवा पुरवते.

इतिहास 
सप्टेंबर १९८९मध्ये अमेरिकेच्या केन्द्रीय सरकारने डेन्व्हरसाठी नवीन आंतरराष्ट्रीय विमानतळ बांधण्यासाठी ६ कोटी अमेरिकन डॉलर मंजूर केले. यासाठी तत्कालीन महापौर फेडरिको पेन्याने मोठे प्रयत्न केले होते. याची जाण म्हणून विमानतळाकडे जाणाऱ्या रस्त्याला पेन्या बुलेव्हार्ड असे नाव देण्यात आले आहे. या विमानतळाची उद्घाटन तारीख तेव्हाच ऑक्टोबर २९, इ.स. १९९३ ही ठरवण्यात आली.

विमानकंपन्या आणि गंतव्यस्थाने
डेन्व्हर आंतरराष्ट्रीय विमानतळ फ्रंटियर एरलाइन्स आणि ग्रेट लेक्स एरलाइन्सचा सगळ्यात मोठा तर युनायटेड एरलाइन्सचा चौथ्या आणि साउथवेस्ट एरलाइन्सचा पाचव्या क्रमांकाचा मोठा तळ आहे.

या विमानतळावरून होणाऱ्या उड्डाणांत युनायटेड एरलाइन्स, साउथवेस्ट एरलाइन्स आणि फ्रंटियर एरलाइन्सचा अनुक्रमे ३७%, २४% आणि २३% वाटा आहे.

मालवाहू विमानकंपन्या

लोकप्रिय गंतव्यस्थाने

अपघात आणि दुर्घटना
 सप्टेंबर ५, २००१ - ब्रिटिश एरवेझच्या बोईंग ७७७ प्रकारच्या विमानात इंधन भरले जात असताना त्यास आग लागली. प्रवासी व विमानातील कर्मचारी सुखरूप परंतु इंधन भरणारा कर्मचारी भाजून मृत्युमुखी. एन.टी.एस.बी.च्या अनवेषणानुसार इंधन भरण्याची नळी चुकीच्या कोनात ओढून काढल्यामुळे ही आग लागल्याचे निष्पन्न झाले.
 फेब्रुवारी १६, २००७ - जवळजवळ चार तास सुरू असलेल्या प्रचंड गारपीटीत १४ विमानांच्या काचा फुटल्या. गारांशिवाय ८० किमी प्रतितास इतक्या वेगाच्या वाऱ्याने जमीनीवरील खडे व इतर वस्तू आदळून काचा फुटल्याचे निष्पन्न.
 डिसेंबर २०, २००८ - काँटिनेन्टल एरलाइन्स फ्लाइट १४०४ हे बोईंग ७३७-५०० प्रकारचे विमान ह्युस्टनकडे निघालेले विमान धावपट्टी ३४आरवरून डावीकडे भरकटले. यावेळी अंदाजे ६० किमी प्रतितास वेगाचे वारे वाहत होते. एन.टी.एस.बी.च्या अन्वेषणानुसार वैमानिकाकडून विमान उजवीकडे (वाऱ्याच्या विरुद्ध दिशेला) दाबून धरण्याचा जोर कमी झाल्याने विमान भरकटले. विमानातील ११५ प्रवासी आणि कर्मचाऱ्यांपैकी ३८ जखमी. पैकी दोन गंभीर जखमी झाले.
 एप्रिल ३, २०१२ - युनायटेड एरलाइन्स फ्लाइट ५९१२ हे एक्सप्रेसजेट कंपनीचे ई.आर.जे.-१४५ प्रकारचे पीयोरिया येथून येत असलेले विमान धावपट्टी ३४आर वर उतरत असताना धावपट्टीच्या टोकावर असलेल्या दिव्यांच्या खांबांना धडकले. एक प्रवासी जखमी.

डेन्व्हर
अमेरिकेतील आंतरराष्ट्रीय विमानतळ